HRVATSKI haker je svoju karijeru započeo sa 16 godina hakiranjem stranice jednog saborskog zastupnika.

Danas pomaže policiji, a za RTL-ovu "Potragu" objasnio je kako se hakira nečiji mobitel ili profil na društvenim mrežama.

Prvo je ispričao kako je hakirao saborskog zastupnika i kako ga je kod kuće, na povratku iz škole, dočekala policija.

"Sa svojih 16 godina upao sam saborskom zastupniku Veselinu Pejnoviću, to je onda bila velika drama 90-ih godina. Hakirali smo stotine stranica dnevno, baš stotine, i među njima se našao Veselin Pejnović. To je bilo slučajno. Došao sam kući iz škole, tako nešto, dočekalo me tri inspektora doma. Roditelji ostali u šoku, onda je meni kroz glavu prošlo šta sam ja zapravo napravio jer bilo je stotinu stranica koje su tu padale i među njima je bio Veselin Pejnović koji je bio faca i oni meni nisu ni rekli radi čega su oni došli. Oni su samo došli s nalogom da oni moraju uzeti računalo", prisjeća se haker Denis Periša nadimka Darkman.

Sada pomaže policiji. Angažiraju ga kada im treba njegova pomoć.

Za upad u e-mail ili Facebook na crnom tržištu se nudi od 20 tisuća eura naviše

"Maknuo sam se od tih crnih stvari na webu i sad trenutno pomažem policiji koliko mogu, koliko me trebaju. I općenito se bavim nekim drugim stvarima, nekim senzorima. Radim za grad Šibenik wireless mrežu, borim se protiv ovih što upadaju po mrežama i hoće nekome napraviti zlo", objašnjava Denis.

Njegovo je znanje toliko stručno da mu je i Google nudio posao u Finskoj, za mjesečnu plaću od 18 tisuća eura. Ali odbio ih je. Ne može, kaže, bez Šibenika, a i ovdje ima dovoljno posla. Kaže kako ga ljudi najčešće traže da nekome provali u Facebook, no da ih, naravno, odbija.

Otkrio je kako se kreću cijene za upad u nečije profile na društvenim mrežama ili e-mailove.

"Njima je u glavi da plate nekoga tko će to napraviti, gdje će oni dobit tu informaciju. Obično nude sve što imaju, ali na crnom tržištu se takve cijene kreću od 20 tisuća eura nadalje. Znači za jednostavne stvari za upad u e-mail account, Facebook. Ti izgubiš 20-30 dana, ti se trebaš stvarno posvetiti. Trebaš 20 sati dnevno nekoga pratiti, šta on radi šta koristi, di se kreće, koji wireless koristi, u kojem kafiću, čak ono fizički pratiti da bi došao do nekih osnovnih informacija koje bi kasnije mogao iskoristiti u te svrhe provaljivanja u neki account ili nešto", rekao je Denis i dodao kako je to protuzakonito.

Tekst se nastavlja ispod oglasa

Otkrio kako se može hakirati nečiji profil ili upasti u mobitel

U RTL-ovoj "Potrazi" pokazao je i kako se može provaliti u nečiji profil ili otkriti lozinku. Bili su u kafiću, s puno spojenih mobitela, a Denisu nije trebalo dugo da hakira mobitel novinarke.

"Evo vi ste svi spojeni na taj jedan wireless koji se nalazi tamo u prostoriji i sad ja prisluškujem cijeli promet koji ide ovim eterom. Sad sve što god vi radite trenutno na toj stranici ja mogu uzeti, promijeniti, poslati lažne informacije nazad, što god, baš totalna manipulacija ovog trena tu", objasnio je.

Za ovo mu je trebalo desetak minuta. U to vrijeme njegovi su laptopi skupljali informacije i s drugih mobitela.

"Jedna od stvari kojih se ljudi jako boje su i kamerice na laptopima, ekranima, monitorima. Prvo se morate zapitati jeste li vi dovoljno bitni da vas netko prati, ljudi to prekrivaju, ovo ono, ali nema smisla. Zato što većina ima led diodu koja se upali kad se kamera upali. Preko nje prelazi struja, nemoguće ju je isključiti softverski", rekao je Denis.

Postoji realna opasnost ako vam netko fizički na vaš uređaj instalira neku od brojnih aplikacija za praćenje, prisluškivanje, čitanje poruka. Da, tad više nećete moći ništa sakriti. Ali taj kojemu na pamet padne nešto takvo mora biti svjestan da debelo krši zakon.